Klag oor sage by Vishoek-skool ingedien(Foto: quicket.co.za) Die VF Plus het ŉ klag by die Menseregtekommissie (MRK) ingedien rakende die diversiteitsopleiding by Fish Hoek High School in Vishoek, Wes-Kaap, wat leerders erg getraumatiseer het. Die klag is teen die Wes-Kaapse onderwysdepartement, die LUR vir onderwys, David Maynier, en die groep kursusaanbieders wat die opleiding gedoen het. Die klag is ingedien namens bekommerde ouers wat uitgereik het na die VF Plus ná die opleidingsessie. Die VF Plus vra dat die MRK die saak ondersoek, asook die materiaal wat by die sessie aangebied is, en om ŉ uitspraak te maak rakende die grondwetlikheid daarvan. “Die VF Plus het genoeg bewyse ingesamel om te bewys dat die voorval ŉ dramatiese inbreuk gemaak het op die grondwetlike regte van die leerders,” sê adv. Anton Alberts, die VF Plus se nasionale voorsitter. Hulle is veral ook bekommerd oor die aanval op die Christengeloof en leerders se reg op vryheid van spraak. Die diversiteitsopleiding is deur die departement gefasiliteer en het 31 Oktober by die skool plaasgevind na aanleiding van ŉ beweerde voorval van rassisme vroeër vanjaar. Maroela Media het vroeër berig ouers was woedend en talle leerders getraumatiseerd oor die inhoud van die aanbieding – oor geloof en rassisme – terwyl verskeie organisasies skerp kritiek gelewer het op die ingryping wat van stapel gestuur is ná ŉ beweerde rassevoorval by die skool. Sommige leerders is glo só ontstel deur die gebeure dat hulle sielkundige berading moes ontvang. Skending van regte Argieffoto Volgens Alberts is die leerders se reg op vryheid en veiligheid geskend weens die feit dat hulle teen hul wil in ŉ skoolsaal gehou is sonder die wettige oorsig van die onderwysers wat buite die saal moes wag. “Geen leerder is toegelaat om uit die saal te gaan nie en geen onderwysers is binne toegelaat nie in weerwil van die gesag wat onderwysers het om na leerders om te sien in die afwesigheid van hul ouers of voogde. Die leerders is ook verbied om ŉ opname van die opleidingsessie te maak. “Hierdie onwettige isolasie van die leerders het die voorwaarde geskep vir die verdere ondermyning van hul regte. ŉ Geheimsinnige en sielkundig predatoriese omgewing is sodoende geskep waar die leerders sonder beskerming gelaat is.” Soos vroeër berig, het leerders tydens die kursus onder meer glo gehoor dat swart mense nie rassisties kan wees nie en indien daar werklik omgekeerde rassisme was, almal in die skool ŉ Afrikataal sou praat en nie toegelaat sou word om hul eie taal te praat nie. Volgens Alberts vorm hierdie stelling die fondament van kritieke rasteorie, is inherent ongrondwetlik en skree teen die gelykheidsbeginsel vervat in art. 9 van die Grondwet. “Een van die wit leerders het in reaksie gevra hoe swart-teen-wit-plaasmoorde dan verstaan moet word, maar hy is met minagting stilgemaak, wat ŉ verbreking van art. 16 van die Grondwet daarstel wat vryheid van uitdrukking beskerm. “Die onderdrukking van gesonde debat is net nog ŉ rooi vlag wat aandui dat leerders opgestel is om weerlose subjekte van propaganda in die vorm van kritieke rasteorie te wees.” Die uitsprake wat tydens die sessie teenoor die Christendom gemaak is, is volgens Alberts godslasterlik. Die aanbieder het ŉ gedig aangehaal sonder om die konteks daarvan te verduidelik waar dit, onder meer, lyk asof die Christenskap gelykgestel word aan wit patriargale oorheersing. Die Drie-eenheid is voorgestel as ŉ vreemde liefdesdriehoek en die moontlikheid is opgeroep dat die Heilige Gees queer kon wees. “Hierdie ongevraagde aanval op die Christendom voor minderjarige leerders is onregverdigbaar en ŉ wesenlike verbreking van die reg op godsdiensvryheid in terme van art. 15 van die Grondwet vir mense wat die Christenskap soos vervat in die Bybel bely.” Alberts sê samevattend was die sielkundige aanval op die leerders ŉ wesenlike verbreking van hul reg op integriteit in terme van art. 10 van die Grondwet, asook ŉ verbreking van die regte van kinders in terme van art. 28 van die Grondwet. “Art. 28 waarborg die reg op beskerming teen mishandeling, nalatigheid en afknouery en vereis dat daar bowenal altyd in belang van kinders opgetree word. Dit was beslis nie die geval tydens dié opleidingsessie nie.” Alberts sê dit is van groot belang dat die MRK hom in die algemeen uitspreek teen die verwronge idees vervat in die ideologie van kritieke rasteorie en meer spesifiek ŉ pad van herstel skep ná die sielkundige skade wat aangerig is aan die leerders by die Hoërskool Vishoek.” Geen reaksie van departement David Maynier, LUR van onderwys in die Wes-Kaap (Foto: Courtney Africa, ANA) Daar is ook verswarende omstandighede wat teen die Wes-Kaapse onderwysdepartement tel, sê Alberts. Die organisasie sonder winsbejag, Free Speech Union of South Africa (FSUSA), het voorheen twee keer aan die LUR geskryf om hom te waarsku oor die negatiewe inhoud wat vervat word in diversiteitskursusse in die Wes-Kaap. FSUSA het veral klem gelê op die vernietiging van sosiale kohesie en vryheid van spraak deur die diversiteitskursusse. FSUSA se eerste brief is nie beantwoord nie waarna ŉ tweede brief aan die LUR gerig is. Iemand in sy kantoor het aangedui dat hy wel sal reageer, maar dit het blykbaar nooit gebeur nie. Maynier het sowat ŉ week ná die sessie die departement opdrag gegee om ŉ dringende hersiening van enige beleid, riglyne en/of regulasies te doen wat die departement se verkryging van dienste by eksterne diversiteitskonsultante reguleer. Hy het gevra dat die Wes-Kaapse regering se regsdienste raad gee oor regsopsies wat verband hou met die diensverskaffer se gedrag tydens die ingryping self. “Dit sal insluit of daar gronde is vir ŉ siviele skadevergoedingseis in hierdie verband,” het Maynier gesê.